РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/151-19

20. јул 2019. године

Б е о г р а д

ЗАПИСНИК

42. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 13. ЈУНА 2019. ГОДИНЕ

Седница је почела у 13 часова и четири минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Станислава Јаношевић, Студенка Ковачевић, Зоран Бојанић, Ана Чарапић, Томислав Љубеновић, Владимир Маринковић и Горица Гајић.

Седници су присуствовали замници чланова Одбора: Милимир Вујадиновић (заменик члана Одбора Јелене Мијатовић) и Снежана Пауновић (заменик члана Одбора Новице Тончева).

Седници нису присуствовали чланови Одбора: Снежана Р. Петровић, Бранислав Михајловић, Дејан Николић, Иван Костић, Војислав Вујић и Здравко Станковић, нити њихови заменици.

Седници су, на позив председника, присуствовали Дејан Поповић, председник Савета Агенције за енергетику Републике Србије, Дејана Стефановић Костић, Негица Рајков и проф. др Аца Марковић, чланови Савета АЕРС.

На предлог председника, Одбор је већином гласова утврдио следећи

Д н е в н и р е д

1. Разматрање Годишњег извештаја о раду Агенције за енергетику за 2018. годину (број 02-1766/19 од 31. маја 2019. године).

Пре разматрања тачака утврђеног дневног реда, Одбор је већином гласова усвојио записник 41. седнице Одбора.

Прва тачка дневног реда – **Разматрање Годишњег извештаја о раду Агенције за енергетику за 2018. годину**

Одбор је размотрио Годишњи извештај о раду Агенције за енергетику Републике Србије за 2018. годину и поднео Извештај и Предлог закључка Народној скупштини.

У уводним напоменама Дејан Поповић, председник Савета Агенције за енергетику Републике Србије (АЕРС), истакао је да председник и чланови Савета АЕРС за свој рад и рад Агенције одговарају Народној скупштини, којој најмање једном годишње подносе извештај о раду. Извештај о раду који је достављен у прописаном року, по садржају је у складу са устаљеном формом и са препорукама Савета европских енергетских регулатора, CEER-а (Council of European Energy Regulators). Већи део извештаја чини свеобухватан извештај о стању сектора енергетике Републике Србије. Извештај се након усвајања на седници Одбора штампа и доставља свим релевантним институцијама Републике Србије, како државним, тако и стручним. Постоји велико интересовање за овај извешај, јер се на податке објављене у извештају позивају на стручним скуповима, државним институцијама и у радовима. У Извештају је дат приказ стања и активности у домену тржишта електричне енергије и природног гаса и делом нафте и нафтних деривата, сигурности снабдевања електричном енергијом и природним гасом, активности у оквиру делатности од општег интереса и заштите купаца електричне енергије и природног гаса. Народна скупштина је изабрала Савет АЕРС 22. марта 2018. године. У току 2018. године одржано је укупно 48 седница Савета АЕРС, од чега је девет седница одржао у прва три месеца стари Савет Агенције, а осталих 39 седница је одржао нови Савет Агенције, што говори да је у просеку одржано више од једне седнице недељно. Захтеви за добијање лиценци се решавају у року од месец дана. Сигурност снабдевања електричном енергијом, природним гасом и дериватима нафте у 2018. години је била задовољавајућа. Укупна потрошња електричне енергије је смањена за 0,2% у односу на 2017. годину. Смањена је потрошња у домаћинствима за 2,9%, а повећана потрошња у индустрији, што говори да расте свест о енергетској ефикасности. Раст потрошње електричне енергије у индустрији је резултат раста привредне активности. На слободном тржишту, по тржишним ценама, купљено је у 2018. години 47,1% електричне енергије и 85% природног гаса. Домаћнистава су у занемарљивом броју (мање од 0,1%) користила право да бирају снабдевача и купују на слободном тржишту и углавном су се снабдевала по регулисаним ценама. Од значајнијих пројеката чија реализација је започела у 2018. години је Трећи блок у ТЕ Костолац Б и пројекти одсумпоравања у ТЕНТ-у. Тиме је омогућен је рад појединих најстаријих термо блокова до 2026. године, на којима, због застареле техонологије, није предвиђена примена мера за смањење емисије сумпорних и азотних оксида. Ови блокови ће се до тог рока сукцесивно повлачити из погона и замењивати новим капацитетима. До 2026. године је продужена могућност коришћења објеката који немају уграђене системе за одсумпоравање и филтрирање честица угљене прашине. Ради изградње гасовода „Турски ток“, АЕРС је издала прелиминарни и коначни акт о изузећу од обавезе примене правила приступа треће стране, обавезе примене регулисаних цена и изузеће од обавезе власничког раздвајања „Гастранс д.о.о – Нови Сад“, у складу са законом. Иако је Секретаријат Енергетске заједнице имао примедбе, тај акт је коначан и пројекат је почео да се реализује. Потрошња природног гаса је у 2018. години повећана за 0,5% у односу на 2017. годину. Низак степен гасификације домаћинства, око 10% од укупног броја, значи да постоји потенцијал за већи раст у овом сектору. За даљи развој гасног тржишта од велике је важности да се убрза и набавка и уградња одговарајуће мерне опреме. У 2018. години дошло је до смањења губитака у дистрибутивној мрежи, који су, у односу на губитке у 2017. години, смањени за 0,8% и износе 12,22% електричне енергије преузете у дистрибутивни систем, што је и даље веома високо у односу на технички оправдане. Потребно је интензивирање инвестиција у електродистрибутивну мрежу, мерне уређаје и прикључне водове и ефикаснија замена мерних уређаја. У 2018. години примљено је укупно 367 поднесака који су се, углавном, односили на рад и поступање енергетских субјеката из различитих домена њиховог пословања. Од тога, 211 су жалбе које Агенција решава у управном поступку, као поверене послове, а 156 представки имају карактер различитих притужби физичких и правних лица или захтев за давање мишљења о примени прописа из надлжености Агенције. Што се тиче жалби за чије решавање је у другом степену надлежна Агенција, у 2018. години је обрађено свих 211 примљених жалби које су поднете из разлога прописаних Законом. Агенција је све примљене притужбе обрадила и доставила одговоре њиховим подносиоцима, уз прослеђивање предмета, када је то потребно, надлежним државним органима на даљи поступак. Тренд пораста жалби је настављен и у 2018. години, па ће Агенција и у нарендом периоду наставити рад са стручним лицима оператора дистрибутивног система електричне енергије, односно природног гаса који одлучују по захтевима за прикључење на систем. Агенција је у 2018. години примила 132 захтева за издавање лиценце. Такође је настављена обрада непотпуних захтева из претходне, као и захтева запримљених у тој години. До краја године, Савет Агенције је донео решење о издавању 137 нових лиценци, у 31 предмету поступак је окончан одбацивањем захтева, у осам предмета одбијањем захтева, у једном предмету поступак је обустављен. По сили закона су престале да важе три лиценце, у седам предмета лиценце су трајно одузете и у 14 предмета решења о издавању лиценце су укинута по захтевима енергетских субјеката. Крајем 2018. године било је укупно 1292 важеће лиценце. У току 2018. године било је само пет притужби на одлуке Агенције (након другостепене одлуке, субјект има право да се жали Управном суду) и нико није добио процес против Агенције на Управном суду. Агенција за енергетику учествује у свим радним групама, као што су ECRB (Регулаторни одбор Енергетске заједнице), CEER и радне групе Владе када је у питању енергетика. Потписан је билатерални споразум са бугарским регулатором,што је јако битно због гасовода „Турски ток“. Агенција је један од оснивача Балканског саветодавног форума, где су кооснивачи АЕРС, као и грчко, бугарско, македонско и црногорско регулаторно тело.

Дејана Стефановић Костић, члан Савета АЕРС, изнела је да је АЕРС је унапредила свој рад, обзиром да се седнице одржавају сваке недеље. Значајно је скраћено време за издавање лиценци, а све (132) лиценце су решене. Издате су лиценце за 10 енергетских делатности од укупно 25 колико прописује Закон о енергетици Републике Србије. Дата је сагласност за цену нестандарних услуга „Југоросгаз“-а и „Југоросгаз Транспорта“. На захтев ЕПС-а, дозвољене су системске услуге како би се побољшао рад Електропривреде Србије. Поступљено је по 211 жалби. На одлуке АЕРС као другостепеног органа било је пет притужби. Од укупно планираних и реализованих прихода, разлика у односу на план постоји само код прихода од лиценци. Приходи од лиценци су нешто нижи, због тога што је био мањи број захтева за издавање лиценци у односу на претходни период. Што се тиче прихода од донација и рефундација трошкова путовања, они су нешто виши од планираних због већег броја путовања запослених у АЕРС на састанке у организацији Секретаријата Енергетске заједнице. Стручни сарадници и екперти Агенције за енергетику су веома цењени у Енергетској заједници. Финансијски и остали приходи су нешто већи у односу на претходни период због курсних разлика и камата на депозит. Иправке вредности потраживања се књиже у у року од 60 дана. Расходи су већи за 9% у односу на 2017. годину, а мањи за 8% у односу на одобрени план. Оно што није добро испланирано је део који се уплаћује у буџет и који износи 10%. Остварена је уплата од девет милиона, а за 2018. годину је било планирано седам милиона динара. Сви остали оперативни трошкови прате план и у оквирима су плана који је одобрио Одбор за финансије, републички буџет и контролу трошења јавних средстава, када је одобравао финансијски план за 2018. годину претходном Савету. Било је повећања у трошковима зарада и накнадама зарада. У 2017. години је било 40 запослених. У 2018. години било је 47 запослених, а у 2019. године у АЕРС је 45 запослених. Пословна политика у 2019. години је потпуно промењена, уведене су нове процедуре у АЕРС. Годишњи одмор се користи и не исплаћује се накнада за неискоришћени годишњи одмор. За 2018. годину је планирано 14 милиона динара за израду студије оцене губитака у дистрибутивној мрежи, али то није урађено у 2018. години, јер је Савет касно дошао. Требало је организовати јавну набавку, те су та средства планирана за 2019. годину. Велики је проблем да ли ће се добити добри подаци од оператора дистрибутивног система, да ли губици заиста јесу на том нивоу или нису, да ли су већи или мањи. То је важно зато што Савет АЕРС одређује максимални одобрени приход и на основу тога се операторима дистрибутивног система одобрава корекција цена. Важно је да се уради провера тих података и зато је то остало, а због рационализације пословања није планирано да то се уради у 2019. години. Све остало је у границама дозвољеног. АЕРС је имала јако старе аутомобиле којима је располагала. Продата су два стара аутомобила у овој години, што ће бити у извештају за следећу годину, и спроведен поступак јавне набавке. Најповољнија понуда је била аутомобил марке „Шкода“, и купљен је. У АЕРС дуго није обнављана компјутерска опрема, канцеларијске столице итд. Проблем који још увек постоји, поред ситног инвентара, је закуп пословног простора. Агенција је била заинтересована за пословни простор ЈП „Пошта Србије“, која је понудила простор од 740 m2, што за АЕРС није довољно, с обзиром на начин рада. Била би прихваћена понуда да АЕРС буде и у мањем простору, где је проблем недостатак телекомуникационеих инсталација јер је простор отворен, без преградних зидова, а ЈП „Пошта Србије“ нуди простор у виђеном стању. Ангажовани су стручњаци из Агенције да ураде премер и предрачун колико кошта адаптација. Према предрачуну, одржавање би износило осам милиона, а зграда не би била зграда АЕРС, већ би се узела у закуп од ЈП „Пошта Србије“. Агенција тај расход нема у плану. Изнела је захвалност др Александри Томић, председнику Одбора за финансије, републички буџет и контролу трошења јавних средстава, која је подржала Агенцију за енергетику Републике Србије у раду и тражењу пословног простора. Наставља се са трагањем и ангажовањем и даље, али за сада нема промена што се тиче простора у коме се налази Агенција.

Негица Рајаков, члан Савета АЕРС, истакла је да се Савет од марта 2018. године суочио са низом нерешених питања. Део питања је решен, део на путу да се реши. Што се тиче сертификације “Електромреже Србије“, АД Београд, уложен је велики напор да косовски оператор не добије сертификацију ЕNTSO. То је учињено унапређењем контаката свих регулатора у окружењу. Такође, истакла је да је пуно рађено на акту о изузећу, потрошено је доста времена, уложен је велики напор, и постоји нада да ће то довести до коначног резултата, до изградње гасовода „Турски ток“.

Председник Одбора је подсетила да је Савет АЕРС у овом саставу први пут пред Одбором. Поред др Александре Томић и Снежане Б. Петровић, у Комисији за избор председника и чланова Савета АЕРС су била и три универзитетска професора са вишегодишњим искуством. Поступак је спроведен на најквалитетнији начин. Била је велика конкуренција. Од када је Савет ступио на дужност у марту 2018. године, за девет месеци су постигли завидне резултате и до изражаја је дошла њихова стручност, и ефикасност. Констатовала је да је 2018. година је добро завршена, и изразила наду да ће 2019. година, и свака наредна година, бити још боља.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- шта је највећи узрок губитака када је у питању дистрибутивна мрежа и преносна мрежа електричне енергије;

- како АЕРС оцењује утицај политичког амбијента на функционисање и однос са Енергетском заједницом у погледу либерализације тржишта и трговине електричном енергијом;

- када је у питању дистрибуција и трговина гасом, колико се напредовало у смислу достизања европских стандарда и стандарда Енергетске заједнице;

- да ли има компанија које су заинтересоване за трговину и дистрибуцију гаса;

- да ли је АЕРС интервенисала када је у питању оцена њеног рада и независности од стране Секретаријата ЕнЗ и какав је однос ЕнЗ према Србији, односно према АЕРС;

- у којој фази је дефинисање нових уговорних обавеза узмеђу Србије и Енергетске заједнице;

- да ли АЕРС има одређене предлоге или препоруке Секретаријату ЕнЗ;

- да ли је, и на који начин, АЕРС интервенисала када је дошло до сертификације KOSTT од стране ЕнЗ;

- у којој фази је раздвајање делатности у компанијама у сектору гаса;

- колике су шансе да се достигне циљ од 27% учешћа енергије из обновљивих извора у укупној потрошњи електричне енергије;

- шта ће бити са рудницима после 2026. године и да ли ће се повећавати увоз електричне енергије;

- шта је потребно да ЈП ЕПС добије лиценцу у 2019. години, односно да ли има нормативних проблема.

У дискусији је изнето мишљење да треба деловати у два правца: у изградњи нових далековода и у извршавању обавеза од стране грађана о привреде. Потребан је јавни апел на стручним скуповима, у медијима, да се каже грађанима да њихове обавезе неће измирити нико други сем њих, и да све што се потроши мора да се плати. Изнето је подсећање да је Република Србија добровољни потписник Уговора о Енергетској заједници и најнапреднија чланица. Уколико су нестали јединствени, чврсти критеријуми приликом оцењивања, то изазива бојазан да се политика уселила у област која би морала да буде искључиво стручна, која ствара регулацију тржишта, доноси стабилност и консолидацију свих тржишта земаља потписница Уговора. Република Србија је инсистирала да се аргументоване примедбе са чврстим доказима унесу у годишњи Извшетај о напретку, односно да се изврши корекција извештаја, али на жалост, није успела у томе. Изнет је предлог је да се од наредне године Извештај Секретаријата ЕнЗ огласи јавно, да се благовремено обавесте, припреме и позову да узму учешће на седници Одбора стручна лица, стручна јавност и Одбор за енергетику Српске академије наука и уметности, приликом доласка господина Копача. Потребно је да се нађе механизам и начин да се аргументоване примедбе са наше стране уврсте у Извештај. По питању KOSTT je велики проблем, првенствено политички, па тек онда стручни. У пословним књигама наших предузећа постоје подаци о томе како се инвестирало, која је имовина отета, како се они верификују и како долазе до одређених позиција.

Изнето је да је у Извештају Секретаријата Енергетске заједнице за 2017. годину доведена у питање независност рада АЕРС и њено независно финансирање. Део Извештаја који садржи примедбу да финансирање АЕРС није независно, Секретаријат ЕнЗ није образложио. Постоје три модела финансирања. Агенција се, када је формирана 2005. године, финансирала по моделу донација из буџета и била директни корисник средстава из буџета, а на основу финансијког плана који усваја Народна скупштина. Жеља ЕнЗ је била да буде независна од извршне власти, али АЕРС никад није потпуно независна, јер њен финансијски план одобрава Народна скупштина, којој одговара за свој рад. Такав модел постоји и у Хрватској и у Босни и Херцеговини и ништа није другачији од осталих. Када је на Одбору постављено питање господину Копачу – који је то модел финансирања који би био бољи него што је сада, није добијен конкретан одговор. Изнет је предлог члановима Савета да се у том смислу писаним путем обратe Секретаријату ЕнЗ, а одбори за оно чиме нису задовољни. Предложено је да одбори Народне скупштине, приликом разматрања годишњих извештаја међународних организација, када је потребно интервенисати на одређени начин, усвоје конкретне закључке. Оцењено је да АЕРС има бољу комуникацију са Министарством рударства и енергетике него Одбор, јер Министарство рударства и енергетике од 2016. године не подноси тромесечне информације о раду Одбору. Изнето је да је сертификација KOSTT извршена од стране ЕнЗ на неовлашћен и незаконит начин, јер није узета у обзир имовина Републике Србије. Тенденција је косовских институција да на свим нивоима траже подршку међународних организација. ЕнЗ је сертификовала КОСТТ без било каквог правног, нити техничког основа. На основу многих извештаја ЕнЗ се види да се не ради о стручним, него о политичким одлукама. Доносе се политичке одлуке под геслом струке и када је у питању акт о изузећу, када је у питању изградња гасовода „Турски ток“ и раздвајање делатности у сектору гаса. Оцењено је да ће решавање проблема пословног простора АЕРС бити велика уштеда за буџет, ако се финансијска средства из буџета буду враћала у буџет, а не одливала приватним фирмама. Од великог је значаја да АЕРС закупи простор буџетских корисника, с обзиром да је и сама директни или индиректни корисник.

Истакнуто је да је Извештај исрпан и пружа увид у изазове са којима се АЕРС суочава већ неколико година. Изнето је мишљење да ће Одбор подржати активности на тражењу адекватног простора, како би АЕРС оптимално функционисала у пристојним условима, чиме би резултати њиховог рада могли да буду и бољи него што су сада. Изнето је мишљење да је у овом моменту либерализација тржишта гаса у Србији кључно питање, важније од либерализације тржишта електричне енергије. Тржиште електричне енергије је либерализовано и одвија се борба на тржишту. Држава Србија је у потпуности зависна од Гаспрома и од Руске Федерације, а држава која је 100% зависна од снабдевања гасом не може да буде суверена земља и зато треба бити много либералнији у том смислу. Да би се наша привреда развијала и да би наша земља могла да буде безбедна земља у сваком смислу, економском, политичком и сваком другом, мора се отворити као тржиште.

Изнето је да Одбор за привреду разматра, односно усваја Извештај о раду Агенције за енергетику и Извештај о стању у енергетском сектору и оцењено да ови извештаји спадају у најважније извештаје. Енергетски сектор је један од најважнијих сектора у привредном развоју сваке државе, па и државе Србије. Разматрање овог извештаја и указивање на свеукупну проблематику у енергетском сектору захтева много више информација, када су посланици у питању, много више стручности и више времена је потребно да се разматра део по део извештаја о електричној енергији, гасу, нафти. То је јако сложено и важно је да се расправља о сваком том сектору у оквиру енергетског сектора. Оцењено је да посланици немају довољно времена да се на једној седници посвете свим питањима за која је потребно два дана како би се сва питања темељно размотрила и указало на све проблеме у сектору енергетике. И претходна и садашња Влада су опредељене за европске интеграције. Посматрано са аспекта сектора енергетике у целини, стиче се утисак да се превише брзо иде, паралелно покушавајући да се унутар себе реформише, а паралелно се жури и у усаглашавању, односно испуњавању задатака из различитих директива Европске уније и Енергетске заједнице. То је јако сложен процес, односно посао и због сложености и паралелних процеса долази до негативних извештаја господина Копача и Енергетске и европске заједнице. Оцењено је да ће електрична енергија знатно поскупети уколико се до 2026. године затворе веће термоелектране и рудници, јер неће бити довољно електричне енергије. Кад струја поскупи, све поскупи. У Извештају је наведено да су током 2018. године учињени даљи кораци у реформи сектора и отварању тржишта електричне енергије и природног гаса више у нормативној сфери, а много мање у примени. Изнето је мишљење да се опет касни, иако се доносе закони и акта, не примењују се и то се односи на нафту и на гас. Изнето је мишљење да је потребно да се више ради на темељним реформама енергетског сектора. Раздвајање делатности оператора преносног и дистрибутивног система од производње није темељна реформа. За ЕУ је важније да уђе на тржиште, од проблема енергетског сектора.

У одговору на постављена питања, изнета мишљења, предлоге и сугестије, Дејан Поповић, председник Савета Агенције за енергетику, изнео је да су губици у дистрибутивној мрежи сведени на 12,2%, што је успех у односу на претходни период, али је још увек висок проценат у односу на најразвијеније државе код којих су на нивоу од око 8%. Више је узрока губитака. Један од узрока су технички губици, једним делом због застарелости мреже, за чије смањење је потребно инвестирање у замену стубова и трафо-станица. Део губитака се стручно зове „неовлашћена потрошња“, а ради се о крађи, за коју је потребна нулта толеранција. Што се тиче политичког амбијента и независности рада Агенције, начин на који је изабран Савет Агенције је најбољи доказ да овај Савет има све предуслове за независан рад**.** Ово је први пут да је Савет АЕРС изабран на конкурсу, који је спровела Комисија од два народна посланика и три професора који нису станачке личности. Ни један члан Владе Републике Србије није био члан Комисије. Што се тиче отворености тржишта, оно је у Србији потупно отворено. Још увек је регулисано само снабдевање домаћинстава. Једина држава на свету у којој је тржиште електричне енергије у потпуности либерализовано, чак и за домаћинства, је Енглеска. Ни једна европска држава нема либерално тржиште за домаћинства. Агенција врши надзор тржишта, стање је доста коректно, у Србији је нешто нижа цена електричне енергије на тржишном делу него у неким другим државама. Када је у питању однос АЕРС са ЕнЗ и Извештаја Секретаријата ЕнЗ, био је проблем грешака у преводу. У самом Извештају је АЕРС критиковала АЕРС за послове за које АЕРС није задужена. АЕРС је по Закону независно регулаторно тело, не раздваја предузећа. Раздваја их власник предузећа, а Агенција само констатује када се предузећа раздвоје (мисли се на раздвајање транспорта од дистрибуције, продаје и снабдевања у гасу и преноса и производње у електричној енергији). Када власник раздвоји предузеће по делатностима, Агенција кроз сертификацију констатује да ли је то урађено у складу са законом. Агенција нема извршну власт, већ може само да констатује. Питања са ЕнЗ се полако отварају и решавају. Размењене су две посете, одржана два веома озбиљна састанка, на којима је Савет АЕРС изразио жељу да се разговара како би се боље разумели. АЕРС остварује приход од делатности издавања лиценци и од регулаторне накнаде. Финансирање је независно јер АЕРС „пуни буџет“. Још увек није било директног коришћења средстава из буџета. Србија увози око 1% укупно потрошене електричне енергије. ЕПС сваке године, зависно од тржишних кретања, нуди одређену количину електричне енергије по тржишним ценама, према уговору са конкретним правним лицем. Увоз је јако мали, али због података о балансирању стиче се погрешан утисак да се увози велика количина. Што се тиче новог Уговора о Енергетској заједници, АЕРС је учествовала на састанцима, дала је примедбе из домена и делокруга њеног рада. АЕРС није учествовала у тим разговорима. ЕнЗ је дала одговоре на све примедбе. АЕРС у потпуности остаје при својим ставовима које је имала и раније. Око сертификације KOSTT је била највећа борба, пошто је АЕРС члан ECRB-а (Удружење регулатора на нивоу Енергетске заједнице) и има свој глас. Учињено је све да се оспори да ECRB не да позитивно мишљење. Оспорен је покушај Секретаријата ЕнЗ да прикаже да је изгласано позитивно мишљење од стране ECRB за сертификацију KOSTT. Три члана ECRB-а су гласала „против“, један је био „уздржан“, а експлицитно „за“ је гласао само један члан, Албанија. Њихова идеја је била да прогласе да је то позитивно. Због тога је написано једно озбиљно писмо, насловљено на представника ECRB и на директора Секретаријата ЕнЗ. У њему се истиче да се одлука не може никако третирати као позитивна, јер чак и по том накарадном систему гласања, опет је четири – четири, јер је укупно могло да гласа осам. Директор Секретаријата ЕнЗ је одговорио да мишљење Секретаријата ECRB није обавезујуће и да Серкретаријат ЕнЗ има право да да позитивно мишљење. Ту АЕРС не може да утиче, али може да утиче на део ECRB-а. АЕРС је упозорила све институције државе да би то био удар на Републику Србију. ЕПС и даље отплаћује кредите Париског клуба за изградњу преносне мреже на Косову. Иако је АЕРС све доказе послала, косовски регулатор је извршио прелиминарну сертификацију КОСТТ, али преносна мрежа на Северу Косова је и даље део наше преносне мреже. На последњем састанку највећа расправа је вођена око појављивања Секретаријата ЕнЗ у медијима поводом акта о изузећу „Гастранса“ који је Агенција у потпуности урадила у складу са важећим Законом о енергетици за који и Секретаријат ЕнЗ и ЕУ знају да је први закон којим је у потпуности преузет Трећи пакет европских директива. Образложење у акту Агенције има 102 стране. Јасно је образложено шта је прихваћено од њихових сугестија, а шта се није могло прихватити, јер није у надлежности АЕРС. Не може се раздвајање делатности „Србијагас“-а стављати у акт о изузећу „Гастранса д.о.о.- Нови Сад“, јер је то предузеће у којем је ЈП „Србијагас“ мањински власник. Већински власник је Газпром. Секретаријат ЕнЗ је тражио да у том акту стоји да је раздвакање ЈП „Србијагас“ услов за изузеће. То је други поступак, није у вези са овим, по нашем законодавству, и АЕРС не може да обједини два различита поступка. Секретаријат ЕнЗ је и покренуо поступак против Републике Србије због нераздвајања делатности „Транспортгас“-а од „Србијагас“-а. Направљен је мали помак, директор ЈП „Србијагас“ је био у посети два пута и договорено је раздравање делатности до октобра 2019. године, што је услов за сертификацију.

Дејана Стефановић Костић је изнела да у дистрибуцији електричне енергије постоје економски и технички губици. Нису економски губици амортизација и трошење средстава. За разлику од економских постоје технички губици. „Електропривреда Србије“ има проблем са мерним местима, набавком струјомера, односно бројила и измештањем мерних места. Набавка уређаја се врши путем централизованих јавних набавки. Не постоји просек у региону, јер губици зависе терена на коме се мрежа налази. Нису једнаки када је у питању брдско-планински терен или када је терен равничарски. Такође, губици зависе од тога да ли је један директни купац или није. Ако јесте директни купац, као што су рудници, или велики системи као што је „Тигар“ Пирот, ту нема губитака. Губици се јављају на преносној мрежи, односно сваки пренос вуче неке губитке, обично око 2%. Оно што се сматра нормалним за техничке губитке је 8%. Постоје студије које показују да губици могу да буду сведени и на 6%. Губици зависе и од тога где се мере. На Југу Србије је највећа неовлашћена потрошња, а и терен на Југу Србије није исти као терен у Војводини. Због тога су у Војводини и губици мањи. Поводом лоше оцене рада АЕРС од стране Секретаријата ЕнЗ, изнела је да су чланови Савета питали који је разлог за тако негативну оцену. Одговор је био да је Секретаријат ЕнЗ променио критеријуме средином године, да су оцењивали само негативне аспекте рада АЕРС, да је то ново правило и да је правило уведено јуче. Извештај који достављају Агенцији и начин на који је оцењена није коректан и нема никакву подлогу, а подаци су дати ad hoc и без икаквих критеријума. АЕРС је тражила од Секретаријата ЕнЗ критеријуме и није их добила. Сматра да је оцена Секретаријата ЕнЗ како АЕРС, тако и Комисије за заштиту конкуренције донета ad hoc. ЈП „Електромрежа Србије“ је најразвијенија у региону, доставила је све што је потребно за сертификацију и АЕРС то питање неће поново покретати, са чим је упознала Секретаријат ЕнЗ. Што се тиче измена Уговора у Енергетској заједници, то није посао АЕРС, већ то обавља велики број институција државе који ради на измени Уговора о Енергетској заједници. Уговор ће бити упућен Народној скупштини на ратификацију. Одредбе о кажњавању су проблематичне у Нацрту измена Уговора. Проблематично је то што се средства од уплаћених казни уплаћују Секретаријату ЕнЗ, који их распоређује по непознатим критеријумима на земље чланице. На које - они одлучују. АЕРС је више пута писала Министарству рударства и енрегетике, које је надлежно за измену Уговора. Влада је усвојила платформу која јасно дефинише у ком смеру радна група може да се креће.

Аца Марковић је изнео да губици у преносној мрежи зависе да ли је реч о 110, 220 или 400 киловолтној мрежи и ту може да се каже да „par excellance“ зависе од мреже. Кад се направи далековод Суботица – Сомбор где су били врло ниски напони, у целом региону ће се смањити губици. У дистрибутивној мрежи постоје технички и комерцијални губици. Технички губици су у домену технике, то је технички, а не стохастички узрок. У бившој Југославији губици су били од 8 до 9%. Од 1991.-1996. године, у периоду санкција, прешло се на нисконапонску мрежу. Ђердап 1 годишње произведе, на просечној хидрологији, пет и по милијарди киловат часова. Није лако иселити ту потрошњу, јер се своди кроз напонске нивое и праве се губици. У Србији је 3.320.000 потрошача елекртичне енергије, а око 220.000 или 230.000 потрошача гаса. Велики део енергије је на средњем и ниском напону, за разлику од Словеније која има већину на средњем напону, и због тога су губици државе Србије још увек на том нивоу. Ако се повећа гасификација и повећа број соларних електрана, смањиће се и губици. У последњих десет година производња електричне енергије је била већа од потрошње електричне енергије, изузев у 2014. години, када су биле велике поплаве. Србија је велики извозник електричне енергије и Савет АЕРС сматра да је добро. Што се тиче либарализације тржишта гаса, 85% гаса је тржишно отворено, што није мало. Што се тиче струје, 49,6% је комерцијално снабдевање, привреда може да купује од кога хоће. Својевремено је „Месер“ куповао струју од словеначког „Генија“, а када је ЕПС понудио нижу цену, вратио се у ЕПС. Интерес је да наша привреда купује од нас. 5% малих купаца је у зони гарантованог снабдевања, где је надлженост Агенције да утврђује цене. Све остале цене се формирају на тржишту. Притисак је спољних фактора да се цена коригује, јер нико нема интерес да продаје струју по тим ценама. Сва домаћинства и мали купци имају право да оду у комерцијално снабдевање. Другим речима, да се отвори овај ниво тржишта, а да не постоје проблеми, то је велики успех. Што се тиче лиценце, ЕПС има лиценцу за производњу и они су то врло успешно урадили.

Председник и чланови Савета АЕРС су захвалили Народној скупштини која је за непуних годину дана усвојила два годишња финансијска плана, док су за претходних 12 година усвојена укупно два годишња финансијска плана АЕРС. Истакли су захвалност и Одбору за привреду, регионални развој, трговину, туризам и енергетику, Одбору за финансије, републички буџет и контролу трошења јавних средстава и Административном одбору за пуну подршку и трудиће се да оправдају поверење.

Заједнички је оцењено да је потребно да Одбор на некој од наредних седница утврди допис којим би се одговорило Секретаријату ЕнЗ на примедбе и оцене изнете у њиховом Извештају, односно којим би Одбор информисао Секретаријат ЕнЗ о деловима годишњег извештаја који су сачињени без одговарајућих аргумената и информација српске стране и према критеријумима са којима потписнице Уговора нису благовремено упознате. Предложено је да Одбор на овој седници усвоји извештај и Предлог закључка. Разматрање Извештаја о раду АЕРС показује да су чланови Одбора озбиљно заинтересовани и да прате кретање у енергетском сектору, нарочито у интересу наше државе и грађана који су и корисници енергената у највећем делу, и наше привреде. Савету АЕРС су упућена и питања која су из надлежности ресорног министарства. У Народној скупштини је разматран и Извештај Европске комисије о напретку Републике Србије и ту постоје одређене примедбе, које су отклоњивог карактера и у том смислу изнета је обавеза поштовања Пословника о раду Народне скупштине. Према члану члан 54. Пословника, једна од алинеја подразумева обавезу министарстава која су у делокругу Одбора да своје обавезе извршавају у складу са Пословником. У том смислу очекује се да ће надлежно министарство у најкраћем року доставити извештај и да ће се министар одазвати позиву на седницу Одбора, на којој ће образложити сва кретања у енергетском сектору, па самим тим и употпунити информације у погледу Енергетске заједнице и деловања Републике Србије и поступања у оквиру овог уговора. У сарадњи са ресорним министарством, у деловима Извештаја ЕнЗ о напретку у којима чврстом аргументацијом може да се утврди да постоји грешка у оцени, треба политички коретктно указати на уочене мањкавости, нарочито у погледу критеријума оцењивања. Потребно је инсистирање од стране Одбора на корекцији делова Извештаја, уз чврсту аргументацију. Питање КОСТТ представља обавезу народних посланика да искажу своје неслагање у европским телима и органима са тим да власништво државе Србије постане власништво непризнате државе.

У дискусији су учествовали Снежана Б. Петровић, Александра Томић, Владимир Маринковић, Горица Гајић, као и Дејан Поповић, Дејана Стефановић Костић и Аца Марковић.

Одбор је једногласно утврдио Предлог закључка поводом разматрања Извештаја о раду Агенције за енергетику Републике Србије за 2018. годину који је поднео Народној скупштини, тако да гласи:

„На основу члана 8. став 1. Закона о Народној скупштини („Службени гласник РС“, број 9/10) и члана 239. став 3. Пословника Народне скупштине („Службени гласник РС“, број 20/12-пречишћен текст),

Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2019. године, донела је

ЗАКЉУЧAК

поводом разматрања Годишњег извештаја о раду Агенције за енергетику

Републике Србије за 2018. годину

1. Прихвата се Годишњи извештај о раду Агенције за енергетику Републике Србије за 2018. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2019. године

НАРОДНА СКУПШТИНА

ПРЕДСЕДНИК

Маја Гојковић

О Б Р А З Л О Ж Е Њ Е

Правни основ за доношење Закључка садржан је у члану 8. став 1. Закона о Народној скупштини („Службени гласник РС“, број 9/10) и члану 239. став 3. Пословника Народне скупштине („Службени гласник РС“, број 20/12-пречишћен текст).

Чланом 237. ст. 1. и 4. Пословника Народне скупштине предвиђено је да председник Народне скупштине доставља извештаје које су државни органи, организације и тела, у складу са законом, поднели Народној скупштини, народним посланицима и надлежном одбору. Након разматрања извештаја, надлежни одбор подноси извештај Народној скупштини, са предлогом закључка, односно препоруке.

Чланом 239. Пословника Народне скупштине, предвиђено је да Народна скупштина разматра извештаје из члана 237. ст. 1. и 4. овог пословника и предлог закључка, односно препоруке надлежног одбора, на првој наредној седници. На седницу Народне скупштине позива се представник државног органа, организације, односно тела чији се извештај разматра. Народна скупштина, по закључењу расправе, доноси закључак, односно препоруку, већином гласова народних посланика на седници на којој је присутна већина народних посланика.

На основу члана 39. Закона о енергетици („Службени гласник РС“, бр. 145/14 и 95/18 др. закон), Савет Агенције за енергетику Републике Србије подноси Народној скупштини најмање једном годишње извештај о раду Агенције. Годишњи извештај за претходну календарску годину подноси се најкасније до 31. маја сваке године.

Савет Агенције за енергетику Републике Србије поднео је Народној скупштини редован годишњи Извештај о раду за 2018. годину, који је Одбор за привреду, регионални развој, трговину, туризам и енергетику размотрио на седници Одбора, одржаној 13. јуна 2019. године. Седници је присуствовао Дејан Поповић, председник Савета Агенције за енергетику Републике Србије.

Одбор је, у складу са чланом 237. став 4. Пословника Народне скупштине, поднео Народној скупштини Извештај са Предлогом закључка који је утврдио на седници Одбора, ради разматрања и усвајања.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије“.

Седница је закључена у 14 часова и 38 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић